Den drapstiltalte ektemannen satt rolig og forklarte seg. Foran seg på pulten hadde han en notatblokk og holdt en kulepenn i hendene.

Han fortalte at ekteparet kranglet etter at de hadde kommet hjem fra en fest den 29. desember i fjor.

Årsaken til krangelen er ifølge ektemannen at han noen dager tidligere hadde lastet ned dating-appen Tinder på mobiltelefonen sin, og at han skal ha blitt full under festen de nettopp hadde vært på.

Pistolen lå ifølge Svein Jemtland inne i nattbordskuffen på soverommet ekteparet delte, og kona hadde ifølge Jemtland gode våpenkunnskaper.

Han sier han opplevde situasjonen som truende, og forsøkte å ta fra henne våpenet hun holdt i den ene hånda. Ekteparet befant seg på dette tidspunktet utenfor huset, forklarte den tiltalte.

I tumultene som oppsto, mistet de fotfestet og falt. En rekonstruksjon av Jemtlands forklaring rundt dette ble vist i rettssalen.

ÅSTEDET: En krangel på soverommet endte til slutt opp utenfor inngangspartiet på huset. Ifølge Svein Jemtland gikk han og kona i bakken. Pistolen som Janne holdt i hånda gikk av og traff henne som følge av fallet, forklarte han i retten. Foto: Arne Sørenes / NRK

Han mener å huske at skuddet gikk av når de to traff bakken utenfor huset.

– Jeg skjønner egentlig ikke hva som skjer. Det bare suser i øret på meg, sier Svein Jemtland.

Han så blod og tok konas puls. Han sier han hadde full panikk da det gikk opp for han at kona var truffet, og at han var i sjokk.

– Det tok 10 til 15 sekunder før jeg fikk summet meg, sier Svein Jemtland.

Han fikk ikke svar fra kona da han spurte om det gikk bra.

– Uvirkelig

Aktor Iris Storås ba Svein Jemtland begynne å fortelle om den 29. desember, den dagen Janne døde.

En av sønnene sov hos broren til Svein Jemtland, mens den andre skulle være hjemme alene i huset.

Før bygdefesten, var ekteparet på et vorspiel hos noen venner.

– Stemmingen var kjempehøy. Kjempeflott, forteller Jemtland. Han sier at det ble konsumert en del alkohol under vorspielet.

Da de kom på festen danset både Janne og ektemannen, forteller han i retten. Han sier at han ble «rimelig full», noe som han ifølge seg selv sjelden blir.

AKTOR: Aktor Iris Storås ville vite hvor våpenet kom fra. Jemtland fortalte at det lå i nattbordskuffen. Ifølge ektemannen hadde Janne Jemtland gode våpenkunnskaper etter tiden de hadde bodd i Afrika. Foto: Lars Erik Skrefsrud / NRK

– Det blir konsumert litt for mye for min del, sier han.

Janne ordnet taxien hjem fra festen. Ektemannen fortalte i retten at han «døste av» på vei hjem til gården.

Krangelen startet ifølge Jemtland da ekteparet skulle legge seg.

Lastet ned appen av «nysgjerrighet»

I retten sier Svein Jemtland at dating-appen ble lastet ned for moro skyld, og at han «overhodet» ikke var interessert i noen andre.

– Ren nysgjerrighet. Ikke noe annet, sier han.

Han sier at han lastet ned appen for å følge med på venner og bekjente som ifølge ham selv også brukte Tinder.

– Jeg mente selv jeg ikke hadde gjort noe feil.

Janne skal ha kalt ham for en «dritt» og beskyldt ham for å være utro, forklarte han.

– Jeg har ikke vært utro, så det er ikke noe jeg brydde meg noe om. Det er ingen som liker å bli kalt en dritt, sier Jemtland.

Janne skal ha fortalt at hun ikke ville ha han inn på soverommet den natten. Janne skal ha funnet frem en pistol, forklarte den tiltalte.

Svein Jemtland sier at krangelen førte til at han ble dyttet ut av soverommet og videre ut mot trappa.

På vei ut av huset, falt ekteparet, og skuddet gikk av med et uhell, gjentok han.

– Det er helt uvirkelig, sier Jemtland.

Janne Jemtland-saken dag for dag Ekspandér faktaboks Natt til fredag 29. desember: Janne Jemtland forsvant fra boligen i Ellevsætervegen i Veldre i Brumddal i 02-tiden, etter at hun og mannen hadde tatt taxi hjem fra en romjulsfest.

Lørdag 30. desember: Mannen meldte henne savnet, men politiet oppfattet ikke at han var veldig bekymret og valgte å avvente.

Søndag 31. desember: Mannen meldte henne savnet på nytt, og det ble satt i gang en leteaksjon.

Mobiltelefonen til Janne ble registrert i Brumunddal sentrum klokka 05.50 den natten hun forsvant. Men ingen hadde sett henne og hun dukket ikke opp på noen overvåkingskameraer.

Fredag 5. januar: Blod fra Janne ble funnet i Fagerlundvegen litt utenfor Brumunddal sentrum, nesten en mil unna hjemmet til Janne. Savnet-saken ble en kriminalsak og både leting og øvrig etterforskning ble trappet opp. En teori var at hun kunne ha blitt påkjørt.

Lørdag 6. januar. Nytt blodfunn, denne gangen i Lillehaugvegen, cirka en kilometer unna det første blodfunnet.

Søndag 7. januar. Politiet bekreftet at også dette blodet tilhørte Janne Jemtland. Finsøk blir satt i gang, men verken Janne eller nye spor ble funnet.

Mandag 8. januar. Politiet holdt pressekonferanse og det kom fram at ektemannen til Janne var kritisk til at politiet ikke reagerte raskere da han meldte henne savnet.

Tirsdag 9. januar: Etterforskningsteamet ble styrket med enda flere etterforskere fra Kripos.

Onsdag 10. januar: Politiet og Sivilforsvaret startet nye søk rundt ekteparets hjem i Veldre.

Fredag 12. januar: Politiet startet ransaking av huset og eiendommen i Veldre. Det ble funnet et spor som ble sendt med helikopter til Oslo for analyse.

Kvelden fredag 12. januar: Janne Jemtlands ektemann ble pågrepet i Brumunddal og siktet for å ha drept Janne. Alle parets biler ble fraktet til politistasjonen i Hamar for nærmere undersøkelser. Ektemannen ble avhørt gjennom kvelden og natta.

Lørdag 13. januar: Etter at ektemannen i avhør hadde forklart hvor Janne var, ble det satt i gang søk i Glomma ved Eid bru i Våler. Dykkere fant Janne Jemtland død på bunnen av Glomma lørdag ettermiddag.

Søndag 14. januar: Politiet opplyste at de har en teori om hva som skjedde.

Ektemannens forsvarer, Ida Andenæs, opplyste at han godtok varetektsfengsling.

Mandag 15. januar: Ektemannen ble varetektsfengslet i fire uker med brev- og besøksforbud, to av ukene i full isolasjon.

Torsdag 18. januar: Politiet ransaket en MC-klubb i Stange.

Fredag 19. januar: Politiet holdt sin hittil siste pressekonferanse og fortalte at de mener Janne Jemtland ble drept hjemme i Ellevsætervegen og at de behandler hjemmet som et åsted.

Fredag 23. januar: Janne Jemtland ble gravlagt fra Veldre kirke.

Onsdag 31. januar: En mann i 40-åra ble pågrepet og siktet for falsk forklaring under vitneavhør.

Fredag 2. februar: Politiet bekreftet at Janne Jemtland ble skutt og døde av skuddskader. De har ikke funnet drapsvåpenet. Ektemannen hevder det var et uhell. Politiet bekreftet at blodsporene ble plantet.

Fredag 2. februar: Politiet fikk ikke medhold i å fengsle mannen som var siktet for falsk forklaring. Kjennelsen ble anket og mannen ble sittende i varetekt i helga.

Søndag 4. februar: Mannen forklarte seg, siktelsen ble frafalt og mannen løslatt.

– Var i sjokk

Jemtland sier han ikke har begrep om tiden fra skuddet falt til han kom til seg selv. Han gikk inn for å ringe etter ambulanse og traff den ene sønnen som var hjemme i huset.

Han tok seg en dusj og beskriver at han var i sjokktilstand etter det som hadde skjedd utenfor hjemmet deres.

– Jeg tenkte jeg måtte få bort dette. Jeg tenkte på barna, sier Jemtland.

Han hentet søppelsekker og tok av kona klær hun hadde på seg. Senere så rullet han henne inn i plast og la henne inn i bilen.

– Det var mye blod, sier han fra vitneboksen.

På vei ut av familiens eiendom kjørte han ut av veien og måtte hente en traktor.

Jemtland forklarer at han lot kona bli liggende i bilen mens han dro tilbake til familiens hus for å sove.

Uenighet

Jemtland har ingen kommentar til funnene til rettsmedisinerne. Hans forklaring er at hun lå bak i bilen i langt flere timer enn dette.

Han sier at han jobbet med å fjerne blodrester fra gården etter at Janne ble truffet av skuddet. Etter dette dro han til Brumunddal og knuste telefonen til kona, samt at han kvittet seg med den blodige snøen han hadde samlet opp fra åstedet.

Dette er de to blodsporene som senere ble funnet i nærheten av Brumunddal sentrum.

Etter dette reiste han hjem og la seg. Neste morgen spurte sønnen hvor moren var.

– Jeg sier at hun har dratt på trening, sier Jemtland. Det ble vist fram flere meldinger han sendte i etterkant.

Meldingene var til Jannes telefon, men på dette tidspunktet lå hun bak i bilen, forklarte Jemtland.

Tilfeldig

Ektemannen forklarte i retten at det var tilfeldig at Janne ble dumpet i elven ved Eid bru, og at dette er et område han ikke kjenner godt til fra før.

Med seg i bilen på turen til Eid bru hadde han et brukt bilbatteri og en stropp han hadde funnet.

– Jeg kjørte på måfå. Jeg tenkte at det var minus 15 grader. Alt var nedfrosset. Det var vanskelig å grave ned Janne for å skjule situasjonen jeg var kommet i, sier han.

Jemtland forklarer at han lempet kona over rekkverket på broa. Han kjørte så tilbake til vennens bolig og byttet bil før han kjørte hjem.